CELEX: 52018JC0029
Language: el
Date: 2018-11-29
Title: Κοινή πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που θα πρέπει να ληφθεί εξ ονόματος της Ευρωπαϊκής Ένωσης στο συμβούλιο εταιρικής σχέσης που συγκροτείται βάσει της συνολικής και ενισχυμένης συμφωνίας εταιρικής σχέσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Δημοκρατίας της Αρμενίας, αφετέρου, όσον αφορά την έκδοση αποφάσεων σχετικά με τους εσωτερικούς κανονισμούς του συμβουλίου εταιρικής σχέσης, της επιτροπής εταιρικής σχέσης και των ειδικών υποεπιτροπών ή οποιουδήποτε άλλου οργάνου

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 29.11.2018
            JOIN(2018) 29 final
            2018/0395(NLE)
            Κοινή πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που θα πρέπει να ληφθεί εξ ονόματος της Ευρωπαϊκής Ένωσης στο συμβούλιο εταιρικής σχέσης που συγκροτείται βάσει της συνολικής και ενισχυμένης συμφωνίας εταιρικής σχέσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Δημοκρατίας της Αρμενίας, αφετέρου, όσον αφορά την έκδοση αποφάσεων σχετικά με τους εσωτερικούς κανονισμούς του συμβουλίου εταιρικής σχέσης, της επιτροπής εταιρικής σχέσης και των ειδικών υποεπιτροπών ή οποιουδήποτε άλλου οργάνου
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΑΝΤΙΚΕΙΜΕΝΟ ΤΗΣ ΠΡΟΤΑΣΗΣ
            
            
               Η παρούσα πρόταση αφορά απόφαση σχετικά με τη θέση που θα πρέπει να ληφθεί εξ ονόματος της Ένωσης στο συμβούλιο εταιρικής σχέσης που συγκροτείται βάσει της συνολικής και ενισχυμένης συμφωνίας εταιρικής σχέσης ΕΕ-Αρμενίας («CEPA» ή «η συμφωνία»), σε σχέση με τη θέσπιση των εσωτερικών κανονισμών του συμβουλίου εταιρικής σχέσης και της επιτροπής εταιρικής σχέσης, καθώς και τη συγκρότηση υποεπιτροπών και άλλων οργάνων.
            
            
               2.ΠΛΑΙΣΙΟ ΤΗΣ ΠΡΟΤΑΣΗΣ
            
            
               2.1. Συνολική και ενισχυμένη συμφωνία εταιρικής σχέσης ΕΕ - Αρμενίας
            
            
               Στόχος της CEPA είναι να ενισχυθεί η συνολική πολιτική και οικονομική εταιρική σχέση και συνεργασία μεταξύ της ΕΕ και της Αρμενίας, βάσει κοινών αξιών και στενών δεσμών, μεταξύ άλλων με την αύξηση της συμμετοχής της Δημοκρατίας της Αρμενίας σε πολιτικές, προγράμματα και οργανισμούς της Ευρωπαϊκής Ένωσης. Με αυτή δημιουργείται ένα ισχυρό ευνοϊκό πλαίσιο για τη διεξαγωγή ενισχυμένου πολιτικού διαλόγου σε όλους τους τομείς αμοιβαίου ενδιαφέροντος, το οποίο προάγει την ανάπτυξη στενών πολιτικών σχέσεων.
            
            
               Η CEPA καθορίζει γενικές αρχές και στόχους για τις σχέσεις ΕΕ - Αρμενίας και δημιουργεί μια θεσμική δομή για την εφαρμογή της συμφωνίας.
            
            
               Εφαρμόζεται προσωρινά από την [1η Ιουνίου 2018].
            
            
               2.2. Συμβούλιο εταιρικής σχέσης
            
            
               Το συμβούλιο εταιρικής σχέσης συγκροτείται βάσει του άρθρου 362 της συμφωνίας. Είναι αρμόδιο για την εποπτεία και την τακτική επανεξέταση της εφαρμογής της συμφωνίας. 
            
            
               Το συμβούλιο εταιρικής σχέσης απαρτίζεται από εκπροσώπους των μερών σε υπουργικό επίπεδο και συνέρχεται ανά τακτά χρονικά διαστήματα, τουλάχιστον μία φορά ετησίως, και όταν το απαιτούν οι περιστάσεις. Το συμβούλιο εταιρικής σχέσης μπορεί να συνέρχεται υπό οποιαδήποτε σύνθεση, κατόπιν αμοιβαίας συμφωνίας. Θεσπίζει δε τον εσωτερικό κανονισμό του.
            
            
               Το συμβούλιο εταιρικής σχέσης λαμβάνει αποφάσεις εντός του πεδίου εφαρμογής της συμφωνίας στις περιπτώσεις για τις οποίες υπάρχει σχετική πρόβλεψη. Οι αποφάσεις είναι δεσμευτικές για τα μέρη, τα οποία πρέπει να λαμβάνουν τα αναγκαία μέτρα για την εκτέλεσή τους. Το συμβούλιο εταιρικής σχέσης δύναται επίσης να διατυπώνει συστάσεις. Εκδίδει δε τις αποφάσεις και τις συστάσεις του κατόπιν συμφωνίας μεταξύ των μερών, σεβόμενο δεόντως την ολοκλήρωση των αντίστοιχων εσωτερικών διαδικασιών των μερών. 
            
            
               2.3. Επιτροπή εταιρικής σχέσης
            
            
               Η επιτροπή εταιρικής σχέσης συγκροτείται βάσει του άρθρου 363 της συμφωνίας. Επικουρεί το συμβούλιο εταιρικής σχέσης κατά την άσκηση των καθηκόντων και των λειτουργιών του, και είναι αρμόδια για την προετοιμασία των συνεδριάσεων του συμβουλίου εταιρικής σχέσης.  
            
            
               Η επιτροπή εταιρικής σχέσης έχει την εξουσία να λαμβάνει αποφάσεις στους τομείς στους οποίους το συμβούλιο εταιρικής σχέσης έχει μεταβιβάσει εξουσίες σε αυτήν και στις περιπτώσεις που προβλέπονται στη συμφωνία. Οι εν λόγω αποφάσεις είναι δεσμευτικές για τα μέρη, τα οποία πρέπει να λαμβάνουν τα αναγκαία μέτρα για την εκτέλεσή τους. Η επιτροπή εταιρικής σχέσης λαμβάνει τις αποφάσεις της κατόπιν συμφωνίας μεταξύ των μερών, υπό την επιφύλαξη της ολοκλήρωσης των αντίστοιχων εσωτερικών διαδικασιών τους. 
            
            
               Η επιτροπή εταιρικής σχέσης απαρτίζεται από εκπροσώπους των μερών, καταρχήν σε επίπεδο ανωτέρων υπαλλήλων. Η προεδρία της ασκείται εκ περιτροπής από εκπρόσωπο της ΕΕ ή της Δημοκρατίας της Αρμενίας. Η επιτροπή εταιρικής σχέσης κατά κανόνα συνέρχεται τουλάχιστον μία φορά ετησίως. Ο εσωτερικός της κανονισμός θεσπίζεται από το συμβούλιο εταιρικής σχέσης.
            
            
               2.4. Προβλεπόμενη πράξη του συμβουλίου εταιρικής σχέσης
            
            
               Το συμβούλιο εταιρικής σχέσης πρέπει να εκδώσει απόφαση σχετικά με τον εσωτερικό κανονισμό του και τον εσωτερικό κανονισμό της επιτροπής εταιρικής σχέσης, καθώς και σχετικά με τη συγκρότηση υποεπιτροπών και άλλων οργάνων.
            
            
               Σκοπός της προβλεπόμενης πράξης, σύμφωνα με το άρθρο 362 παράγραφος 4 και το άρθρο 363 παράγραφος 4 της συμφωνίας, είναι η θέσπιση εσωτερικών κανονισμών που διέπουν τη λειτουργία του συμβουλίου εταιρικής σχέσης και της επιτροπής εταιρικής σχέσης, καθώς και η συγκρότηση υποεπιτροπών και άλλων οργάνων ώστε να καταστεί δυνατή η εφαρμογή της CEPA.
            
         
         
            
               3.ΘΕΣΗ ΠΟΥ ΘΑ ΠΡΕΠΕΙ ΝΑ ΛΗΦΘΕΙ ΕΞ ΟΝΟΜΑΤΟΣ ΤΗΣ ΕΝΩΣΗΣ
            
            
               Η θέση που πρέπει να ληφθεί εξ ονόματος της Ένωσης θα πρέπει να καθιστά δυνατή τη θέσπιση των εσωτερικών κανονισμών του συμβουλίου εταιρικής σχέσης και της επιτροπής εταιρικής σχέσης.
            
            
               4.ΝΟΜΙΚΗ ΒΑΣΗ
            
            
               4.1. Διαδικαστική νομική βάση
            
            
                4.1.1. Αρχές
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».
            
            
               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το εν λόγω όργανο. Περιλαμβάνει επίσης πράξεις που δεν έχουν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  1
               .
            
            
               4.1.2.Εφαρμογή στην προκειμένη περίπτωση
            
            
               Το συμβούλιο εταιρικής σχέσης και η επιτροπή εταιρικής σχέσης είναι όργανα που συγκροτούνται βάσει της CEPA.
            
            
               Οι πράξεις που προβλέπονται στο παράρτημα της παρούσας απόφασης συνιστούν πράξεις που παράγουν έννομα αποτελέσματα, διότι με το άρθρο 362 παράγραφος 6 της συμφωνίας ανατίθεται στο συμβούλιο εταιρικής σχέσης η εξουσία να λαμβάνει αποφάσεις οι οποίες είναι δεσμευτικές για τα μέρη. Οι πράξεις δεν συμπληρώνουν ούτε τροποποιούν το θεσμικό πλαίσιο της συμφωνίας.
            
            
               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
            
               4.2. Ουσιαστική νομική βάση 
            
            
               Αρχές 
            
            
               Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από το αντικείμενο και το περιεχόμενο της προβλεπόμενης πράξης σε σχέση με την οποία λαμβάνεται θέση εξ ονόματος της Ένωσης. Εάν η προτεινόμενη πράξη επιδιώκει διττό σκοπό ή έχει δύο συνιστώσες και εάν ένας από τους σκοπούς ή μία από τις συνιστώσες μπορεί να χαρακτηριστεί κύριος ή κύρια, ενώ ο άλλος ή η άλλη έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνη ουσιαστική νομική βάση, ήτοι εκείνη που επιβάλλει ο κύριος ή πρωτεύων σκοπός ή συνιστώσα. 
            
            
               Όσον αφορά προβλεπόμενη πράξη η οποία επιδιώκει συγχρόνως πολλούς στόχους ή έχει πολλές συνιστώσες που συνδέονται άρρηκτα μεταξύ τους, χωρίς ο ένας ή η μία να έχει παρεπόμενο χαρακτήρα σε σχέση με τον άλλο ή την άλλη, η ουσιαστική νομική βάση για την έκδοση απόφασης δυνάμει του άρθρου 218 παράγραφος 9 της ΣΛΕΕ θα πρέπει να περιλαμβάνει, κατ’ εξαίρεση, τις αντίστοιχες διαφορετικές νομικές βάσεις. 
            
            
               5.ΣΥΜΠΕΡΑΣΜΑ
            
            
               Λαμβανομένων υπόψη των ανωτέρω, η νομική βάση της προτεινόμενης απόφασης θα πρέπει να είναι το άρθρο 37 της ΣΕΕ και τα άρθρα 91, 100 παράγραφος 2, 207 και 209 της ΣΛΕΕ, σε συνδυασμό με το άρθρο 218 παράγραφος 9 της ΣΛΕΕ.
            
            
               2018/0395 (NLE)
            
            
               Κοινή πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
         
         
            
               σχετικά με τη θέση που θα πρέπει να ληφθεί εξ ονόματος της Ευρωπαϊκής Ένωσης στο συμβούλιο εταιρικής σχέσης που συγκροτείται βάσει της συνολικής και ενισχυμένης συμφωνίας εταιρικής σχέσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Δημοκρατίας της Αρμενίας, αφετέρου, όσον αφορά την έκδοση αποφάσεων σχετικά με τους εσωτερικούς κανονισμούς του συμβουλίου εταιρικής σχέσης, της επιτροπής εταιρικής σχέσης και των ειδικών υποεπιτροπών ή οποιουδήποτε άλλου οργάνου
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για την Ευρωπαϊκή Ένωση και ιδίως το άρθρο 37,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως τα άρθρα 91, 100 παράγραφος 2, 207 και 209, σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής και της Ύπατης Εκπροσώπου της Ένωσης για Θέματα Εξωτερικής Πολιτικής και Πολιτικής Ασφαλείας,
            
            
               Εκτιμώντας τα ακόλουθα:
            
            
               (1)Η συνολική και ενισχυμένη συμφωνία εταιρικής σχέσης μεταξύ της Ευρωπαϊκής Ένωσης και των κρατών μελών της, αφενός, και της Δημοκρατίας της Αρμενίας, αφετέρου («η συμφωνία»)
                  2
                υπεγράφη στις Βρυξέλλες στις 24 Νοεμβρίου 2017 και εφαρμόζεται προσωρινά από την 1η Ιουνίου 2018.
            
            
               (2)Βάσει των άρθρων 362 και 363 της συμφωνίας, συγκροτείται συμβούλιο εταιρικής σχέσης και επιτροπή εταιρικής σχέσης για τη διευκόλυνση της εφαρμογής της συμφωνίας.
            
            
               (3)Δυνάμει του άρθρου 362 παράγραφος 4 της συμφωνίας, το συμβούλιο εταιρικής σχέσης πρέπει να θεσπίσει τον εσωτερικό κανονισμό του και, δυνάμει του άρθρου 363 παράγραφος 4 της συμφωνίας, το συμβούλιο εταιρικής σχέσης καθορίζει στον εσωτερικό του κανονισμό, τα καθήκοντα και τη λειτουργία της επιτροπής εταιρικής σχέσης.  
            
            
               (4)Προκειμένου να διασφαλιστεί η αποτελεσματική εφαρμογή της συμφωνίας, θα πρέπει να θεσπιστεί ο εσωτερικός κανονισμός του συμβουλίου εταιρικής σχέσης, καθώς και της επιτροπής εταιρικής σχέσης.
            
            
               (5)Το άρθρο 364 παράγραφος 2 της CEPA προβλέπει ότι το συμβούλιο εταιρικής σχέσης δύναται να αποφασίσει να συγκροτήσει οποιεσδήποτε υποεπιτροπές ή άλλα όργανα σε συγκεκριμένους τομείς που μπορούν να το επικουρούν κατά την εκτέλεση των καθηκόντων του. Προβλέπει επίσης ότι το συμβούλιο εταιρικής σχέσης προσδιορίζει στον εσωτερικό του κανονισμό τη σύνθεση και τα καθήκοντα των εν λόγω υποεπιτροπών και οργάνων, καθώς και τον τρόπο λειτουργίας τους.
            
            
               (6)Το συμβούλιο εταιρικής σχέσης, κατά τη [...] σύνοδο/συνεδρίασή του της [ημερομηνία], πρέπει να εκδώσει απόφαση σχετικά με τη θέσπιση των εσωτερικών κανονισμών του συμβουλίου εταιρικής σχέσης, της επιτροπής εταιρικής σχέσης και των υποεπιτροπών ή οποιουδήποτε άλλου οργάνου.
            
            
               (7)Είναι σκόπιμο να καθοριστεί η θέση που θα πρέπει να ληφθεί εξ ονόματος της Ένωσης στο συμβούλιο εταιρικής σχέσης, δεδομένου ότι οι αποφάσεις σχετικά με τους εσωτερικούς κανονισμούς του συμβουλίου εταιρικής σχέσης, της επιτροπής εταιρικής σχέσης και των ειδικών υποεπιτροπών ή οποιουδήποτε άλλου οργάνου, καθώς και σχετικά με τη συγκρότηση υποεπιτροπών θα είναι δεσμευτικές για την Ένωση.
            
            
               (8)Η θέση της Ένωσης στο συμβούλιο εταιρικής σχέσης θα πρέπει συνεπώς να βασίζεται στα συνημμένα σχέδια των κειμένων των εσωτερικών κανονισμών του συμβουλίου εταιρικής σχέσης και της επιτροπής εταιρικής σχέσης που παρατίθενται στο παράρτημα της παρούσας απόφασης.
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η θέση που θα πρέπει να ληφθεί εξ ονόματος της Ένωσης στο συμβούλιο εταιρικής σχέσης ΕΕ - Αρμενίας όσον αφορά τους εσωτερικούς κανονισμούς του συμβουλίου εταιρικής σχέσης, της επιτροπής εταιρικής σχέσης και των ειδικών υποεπιτροπών, συμπεριλαμβανομένης της υποεπιτροπής για τις γεωγραφικές ενδείξεις
                  3
                ή οποιουδήποτε άλλου οργάνου, καθώς και όσον αφορά τη συγκρότηση υποεπιτροπών βασίζεται στα σχέδια πράξεων του συμβουλίου εταιρικής σχέσης που προσαρτώνται στην παρούσα απόφαση. Στο σχέδιο απόφασης μπορούν να γίνουν αποδεκτές δευτερεύουσας σημασίας τροποποιήσεις χωρίς περαιτέρω απόφαση του Συμβουλίου.
            
            
               Άρθρο 2
            
            
               Η παρούσα απόφαση απευθύνεται στην Επιτροπή και στην Ύπατη Εκπρόσωπο της Ευρωπαϊκής Ένωσης για Θέματα Εξωτερικής Πολιτικής και Πολιτικής Ασφαλείας.
            
            
               Άρθρο 3
            
         
         
            
               Η παρούσα απόφαση αρχίζει να ισχύει στις [...].
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        Υπόθεση C-399/12 Γερμανία κατά Συμβουλίου (ΔΟΑΟ), ECLI: EU: C: 2014:2258, σκέψεις 61-64.
               
               
                  
                     (2)
                  
                        
                  https://eur-lex.europa.eu/legal-content/EL/TXT/?qid=1532441113638&uri=CELEX:22018A0126(01)
               
               
                  
                     (3)
                  
                        Η υποεπιτροπή για τις γεωγραφικές ενδείξεις, η οποία συγκροτείται βάσει του άρθρου 240 της συμφωνίας, είναι αρμόδια για τη θέσπιση του εσωτερικού κανονισμού της.
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 29.11.2018
            JOIN(2018) 29 final
            Κοινή πρόταση
            ΠΑΡΑΡΤΗΜΑΤΑ
            στην
            Απόφαση του Συμβουλίου
            σχετικά με τη θέση που θα πρέπει να ληφθεί εξ ονόματος της Ευρωπαϊκής Ένωσης στο συμβούλιο εταιρικής σχέσης που συγκροτείται βάσει της συνολικής και ενισχυμένης συμφωνίας εταιρικής σχέσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Δημοκρατίας της Αρμενίας, αφετέρου, όσον αφορά την έκδοση αποφάσεων σχετικά με τους εσωτερικούς κανονισμούς του συμβουλίου εταιρικής σχέσης, της επιτροπής εταιρικής σχέσης και των ειδικών υποεπιτροπών ή οποιουδήποτε άλλου οργάνου
            
               
         
         
            
               ΠΑΡΑΡΤΗΜΑ I
            
            
            
               ΑΠΟΦΑΣΗ αριθ. ……ΤΟΥ ΣΥΜΒΟΥΛΙΟΥ ΕΤΑΙΡΙΚΗΣ ΣΧΕΣΗΣ 
                  ΤΗΣ ΕΥΡΩΠΑΪΚΗΣ ΕΝΩΣΗΣ – ΔΗΜΟΚΡΑΤΙΑΣ ΤΗΣ ΑΡΜΕΝΙΑΣ
            
            
               σχετικά με
            
            
               τη θέσπιση του εσωτερικού κανονισμού του και του εσωτερικού κανονισμού της επιτροπής εταιρικής σχέσης, 
               των υποεπιτροπών ή οποιωνδήποτε άλλων οργάνων
            
            
               ΤΟ ΣΥΜΒΟΥΛΙΟ ΕΤΑΙΡΙΚΗΣ ΣΧΕΣΗΣ,
            
            
               Έχοντας υπόψη τη συνολική και ενισχυμένη συμφωνία εταιρικής σχέσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Δημοκρατίας της Αρμενίας, αφετέρου («η συμφωνία») η οποία υπεγράφη στις Βρυξέλλες στις 24 Νοεμβρίου 2017, 
            
            
               Εκτιμώντας τα ακόλουθα:
            
            
               (1)Σύμφωνα με το άρθρο 385 της συμφωνίας, ορισμένα μέρη της συμφωνίας πρέπει να εφαρμοστούν προσωρινά.
            
            
               (2)Σύμφωνα με το άρθρο 362 παράγραφος 4 της συμφωνίας, το συμβούλιο εταιρικής σχέσης πρέπει να θεσπίσει τον εσωτερικό κανονισμό του.
            
            
               (3)Σύμφωνα με το άρθρο 363 παράγραφος 4 της συμφωνίας, το συμβούλιο εταιρικής σχέσης πρέπει να καθορίσει στον εσωτερικό του κανονισμό τα καθήκοντα και τη λειτουργία της επιτροπής εταιρικής σχέσης.
            
            
               (4)Σύμφωνα με το άρθρο 364 παράγραφος 2 της συμφωνίας, το συμβούλιο εταιρικής σχέσης δύναται να αποφασίσει να συγκροτήσει οποιεσδήποτε υποεπιτροπές ή άλλα όργανα σε συγκεκριμένους τομείς εφόσον είναι αναγκαίο προς εφαρμογή της εν λόγω συμφωνίας και πρέπει να προσδιορίσει τη σύνθεση, τα καθήκοντα και τη λειτουργία τους.
            
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Θεσπίζονται ο εσωτερικός κανονισμός του συμβουλίου εταιρικής σχέσης και οι εσωτερικοί κανονισμοί της επιτροπής εταιρικής σχέσης, των υποεπιτροπών ή οποιωνδήποτε άλλων οργάνων, όπως παρατίθενται στα παραρτήματα Α, Β και Γ.
            
            
               Άρθρο 2
            
            
               Συγκροτούνται οι υποεπιτροπές που παρατίθενται στο παράρτημα.
            
            
               Άρθρο 3
            
         
         
            
               Η παρούσα απόφαση αρχίζει να ισχύει από την ημερομηνία της έκδοσής της.
            
            
            
               [Τόπος], xxxx.
            
            
            
                  Για το συμβούλιο εταιρικής σχέσης
                     
                  Ο Πρόεδρος 
            
            
            
               ΠΑΡΑΡΤΗΜΑ Α
            
            
               ΕΣΩΤΕΡΙΚΟΣ ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ ΕΤΑΙΡΙΚΗΣ ΣΧΕΣΗΣ
            
            
               Άρθρο 1
            
            
               Γενικές διατάξεις
            
            
               1.Το συμβούλιο εταιρικής σχέσης που συγκροτείται σύμφωνα με το άρθρο 362 παράγραφος 1 της συμφωνίας εκτελεί τα καθήκοντά του κατά τα οριζόμενα στο άρθρο 362 της συμφωνίας.
            
            
               2.Όπως προβλέπεται στο άρθρο 362 παράγραφος 2 της συμφωνίας, το συμβούλιο εταιρικής σχέσης απαρτίζεται από εκπροσώπους των μερών σε υπουργικό επίπεδο και συνέρχεται ανά τακτά χρονικά διαστήματα, τουλάχιστον μία φορά ετησίως, και όταν το απαιτούν οι περιστάσεις. Για τη σύνθεση του συμβουλίου εταιρικής σχέσης λαμβάνονται υπόψη τα ειδικά ζητήματα που πρόκειται να εξεταστούν σε κάθε συνεδρίαση.
            
            
               3.Όπως προβλέπεται στο άρθρο 362 παράγραφος 6 της συμφωνίας, και για τους σκοπούς της επίτευξης των στόχων της, το συμβούλιο εταιρικής σχέσης έχει την εξουσία να λαμβάνει αποφάσεις εντός του πεδίου εφαρμογής της εν λόγω συμφωνίας στις περιπτώσεις για τις οποίες υπάρχει σχετική πρόβλεψη. Οι αποφάσεις είναι δεσμευτικές για τα μέρη, τα οποία λαμβάνουν τα αναγκαία μέτρα για την εκτέλεσή τους. Το συμβούλιο εταιρικής σχέσης δύναται επίσης να διατυπώνει συστάσεις. Εκδίδει δε τις αποφάσεις και τις συστάσεις του κατόπιν συμφωνίας μεταξύ των μερών, σεβόμενο δεόντως την ολοκλήρωση των αντίστοιχων εσωτερικών διαδικασιών των μερών. 
            
            
               4.Για τους σκοπούς του παρόντος εσωτερικού κανονισμού, ο όρος «μέρη» νοείται όπως ορίζεται στο άρθρο 382 της συμφωνίας. 
            
            
               Άρθρο 2
            
            
               Προεδρία
            
            
               Η προεδρία του συμβουλίου εταιρικής σχέσης ασκείται εκ περιτροπής από τα μέρη. Η πρώτη περίοδος αρχίζει την ημερομηνία της πρώτης συνεδρίασης του συμβουλίου εταιρικής σχέσης και λήγει στις 31 Δεκεμβρίου του ίδιου έτους. Η προεδρία της πρώτης περιόδου του συμβουλίου εταιρικής σχέσης ασκείται από την ΕΕ.
            
            
               Άρθρο 3
            
            
               Συνεδριάσεις
            
            
               1.Το συμβούλιο εταιρικής σχέσης συνέρχεται μία φορά ετησίως και όταν το απαιτούν οι περιστάσεις, κατόπιν αμοιβαίας συμφωνίας των μερών. Το συμβούλιο εταιρικής σχέσης συνέρχεται στον συνήθη τόπο συνεδριάσεων του Συμβουλίου της Ευρωπαϊκής Ένωσης, εκτός εάν συμφωνηθεί διαφορετικά από τα μέρη.
            
         
         
            
               2.Κάθε συνεδρίαση του συμβουλίου εταιρικής σχέσης διεξάγεται σε ημερομηνία που συμφωνείται από τα μέρη.
            
            
               3.Οι συνεδριάσεις του συμβουλίου εταιρικής σχέσης συγκαλούνται από κοινού από τους γραμματείς του συμβουλίου εταιρικής σχέσης, κατόπιν συμφωνίας με τον πρόεδρο του συμβουλίου εταιρικής σχέσης, το αργότερο 30 ημερολογιακές ημέρες πριν από την ημερομηνία της συνεδρίασης.
            
            
               Άρθρο 4
            
            
               Εκπροσώπηση
            
            
               1.Οι εκπρόσωποι των μερών στο συμβούλιο εταιρικής σχέσης μπορούν να συμμετέχουν στις συνεδριάσεις αυτοπροσώπως ή να εξουσιοδοτούν προς τούτο άλλον υπάλληλο ο οποίος ασκεί όλα τα δικαιώματα εξ ονόματός τους.
            
            
               2.Το όνομα του εξουσιοδοτημένου υπαλλήλου γνωστοποιείται εγγράφως στον πρόεδρο του συμβουλίου εταιρικής σχέσης πριν από τη συνεδρίαση.    
            
            
               Άρθρο 5
            
            
               Αντιπροσωπείες
            
            
               1.Οι εκπρόσωποι των μερών στο συμβούλιο εταιρικής σχέσης είναι δυνατόν να συνοδεύονται από υπαλλήλους. Πριν από κάθε συνεδρίαση, ο πρόεδρος του συμβουλίου εταιρικής σχέσης ενημερώνεται, μέσω της γραμματείας του συμβουλίου εταιρικής σχέσης, για την προβλεπόμενη σύνθεση της αντιπροσωπείας κάθε μέρους.
            
            
               2.Το συμβούλιο εταιρικής σχέσης έχει τη δυνατότητα, κατόπιν συμφωνίας μεταξύ των μερών, να προσκαλεί εκπροσώπους άλλων οργάνων των μερών ή ανεξάρτητους εμπειρογνώμονες σε έναν θεματικό τομέα να συμμετάσχουν στις συνεδριάσεις του ως παρατηρητές ή προκειμένου να παράσχουν πληροφορίες επί ειδικών θεμάτων. Τα μέρη συμφωνούν σχετικά με τους όρους και τις προϋποθέσεις βάσει των οποίων οι εν λόγω παρατηρητές μπορούν να συμμετάσχουν στις συνεδριάσεις.
            
            
               Άρθρο 6
            
            
               Γραμματεία
            
            
               Ένας υπάλληλος της Γενικής Γραμματείας του Συμβουλίου της Ευρωπαϊκής Ένωσης και ένας υπάλληλος του Υπουργείου Εξωτερικών της Δημοκρατίας της Αρμενίας ασκούν από κοινού τα καθήκοντα των γραμματέων του συμβουλίου εταιρικής σχέσης.
            
            
               Άρθρο 7
            
            
               Αλληλογραφία
            
            
               1.Η αλληλογραφία που απευθύνεται στο συμβούλιο εταιρικής σχέσης διαβιβάζεται στον γραμματέα είτε της Ευρωπαϊκής Ένωσης είτε της Δημοκρατίας της Αρμενίας, ο οποίος με τη σειρά του ενημερώνει τον έτερο γραμματέα.
            
            
               2.Οι γραμματείς του συμβουλίου εταιρικής σχέσης μεριμνούν ώστε η αλληλογραφία να διαβιβάζεται στον πρόεδρο του συμβουλίου εταιρικής σχέσης, στον επικεφαλής της αντιπροσωπείας του έτερου μέρους και, όταν κρίνεται σκόπιμο, να διανέμεται στους εκπροσώπους των μερών στο συμβούλιο εταιρικής σχέσης.
            
            
               3.Οι ανακοινώσεις του προέδρου αποστέλλονται στους παραλήπτες από τους γραμματείς εξ ονόματος του προέδρου. Οι εν λόγω ανακοινώσεις διανέμονται, κατά περίπτωση, στους εκπροσώπους των μερών στο συμβούλιο εταιρικής σχέσης.
            
            
               Άρθρο 8
            
            
               Εμπιστευτικότητα
            
         
         
            
               Οι συνεδριάσεις του συμβουλίου εταιρικής σχέσης πραγματοποιούνται κεκλεισμένων των θυρών, εκτός εάν αποφασιστεί διαφορετικά από τα μέρη. Όταν ένα μέρος υποβάλλει στο συμβούλιο εταιρικής σχέσης πληροφορίες που έχουν χαρακτηριστεί εμπιστευτικές, το έτερο μέρος αντιμετωπίζει τις εν λόγω πληροφορίες ως τέτοιες.
            
            
               Άρθρο 9
            
            
               Ημερήσια διάταξη των συνεδριάσεων
            
            
               1.Ο πρόεδρος του συμβουλίου εταιρικής σχέσης καταρτίζει προσωρινή ημερήσια διάταξη για κάθε συνεδρίαση του συμβουλίου εταιρικής σχέσης. Η ημερήσια διάταξη αποστέλλεται από τους γραμματείς του συμβουλίου εταιρικής σχέσης στους παραλήπτες που αναφέρονται στο άρθρο 7 το αργότερο 20 ημερολογιακές ημέρες πριν από τη συνεδρίαση.
            
            
               2.Η προσωρινή ημερήσια διάταξη περιλαμβάνει τα θέματα για τα οποία προτάθηκε στον πρόεδρο να εγγραφούν στην ημερήσια διάταξη το αργότερο 21 ημερολογιακές ημέρες πριν από την έναρξη της συνεδρίασης. Τα θέματα αυτά εγγράφονται στην προσωρινή ημερήσια διάταξη μόνον εφόσον έχουν σταλεί τα σχετικά δικαιολογητικά έγγραφα στους γραμματείς πριν από την ημερομηνία αποστολής της ημερήσιας διάταξης.
            
            
               3.Το συμβούλιο εταιρικής σχέσης εγκρίνει την ημερήσια διάταξη στην αρχή κάθε συνεδρίασης. Εφόσον συμφωνήσουν οι εκπρόσωποι των μερών, μπορεί να εγγραφεί στην ημερήσια διάταξη και οποιοδήποτε άλλο θέμα πέραν εκείνων που εμφανίζονται στην προσωρινή ημερήσια διάταξη.
            
            
               4.Ο πρόεδρος δύναται, κατόπιν διαβούλευσης με τους εκπροσώπους των μερών, να συντομεύει τις προθεσμίες που καθορίζονται στην παράγραφο 1 προκειμένου να ληφθούν υπόψη οι απαιτήσεις τυχόν ειδικών περιστάσεων.
            
            
               Άρθρο 10
            
            
               Πρακτικά
            
            
               1.Οι γραμματείς του συμβουλίου εταιρικής σχέσης συντάσσουν από κοινού σχέδιο πρακτικών κάθε συνεδρίασης.
            
            
               2.Στα πρακτικά, κατά κανόνα, για κάθε θέμα της ημερήσιας διάταξης αναφέρονται:
            
            
               (a)τα έγγραφα που υποβλήθηκαν στο συμβούλιο εταιρικής σχέσης·
            
            
               (b)οι δηλώσεις των οποίων η καταχώριση στα πρακτικά ζητήθηκε από εκπρόσωπο του μέρους στο συμβούλιο εταιρικής σχέσης· και
            
            
               (c)τα ζητήματα που συμφωνήθηκαν από τα μέρη, όπως οι αποφάσεις που εκδόθηκαν, οι δηλώσεις που συμφωνήθηκαν και τυχόν συμπεράσματα.
            
            
               3.Το σχέδιο πρακτικών υποβάλλεται στο συμβούλιο εταιρικής σχέσης προς έγκριση. Το συμβούλιο εταιρικής σχέσης εγκρίνει το εν λόγω σχέδιο πρακτικών στην επόμενη συνεδρίασή του. Εναλλακτικά, το εν λόγω σχέδιο πρακτικών μπορεί να εγκριθεί γραπτώς.
            
            
               Άρθρο 11
            
            
               Αποφάσεις και συστάσεις
            
            
               1.Όπως προβλέπεται στο άρθρο 362 παράγραφος 6 της συμφωνίας, το συμβούλιο εταιρικής σχέσης λαμβάνει αποφάσεις και διατυπώνει συστάσεις κατόπιν αμοιβαίας συμφωνίας μεταξύ αμφότερων των αντιπροσωπειών, μετά την ολοκλήρωση των αντίστοιχων εσωτερικών διαδικασιών τους.
            
            
               2.Το συμβούλιο εταιρικής σχέσης μπορεί επίσης να λαμβάνει αποφάσεις ή να διατυπώνει συστάσεις με γραπτή διαδικασία, εφόσον συμφωνούν οι εκπρόσωποι των μερών. Προς τον σκοπό αυτόν, το σχέδιο απόφασης ή σύστασης ανακοινώνεται γραπτώς από τον πρόεδρο του συμβουλίου εταιρικής σχέσης στους εκπροσώπους των μερών, σύμφωνα με το άρθρο 7, το αργότερο 21 ημερολογιακές ημέρες πριν από την προβλεπόμενη έναρξη της συνεδρίασης. Οι εκπρόσωποι των μερών στο συμβούλιο εταιρικής σχέσης γνωστοποιούν τυχόν επιφυλάξεις ή τροποποιήσεις που επιθυμούν να πραγματοποιήσουν εντός της εν λόγω προθεσμίας. Ο πρόεδρος δύναται, κατόπιν διαβούλευσης με τα μέρη, να συντομεύει την προθεσμία για να ληφθούν υπόψη οι απαιτήσεις τυχόν ειδικών περιπτώσεων.
            
            
               3.Το συμβούλιο εταιρικής σχέσης, κατά την έννοια του άρθρου 362 παράγραφος 6 της συμφωνίας, μπορεί να λαμβάνει «αποφάσεις» ή να διατυπώνει «συστάσεις» αντίστοιχα, οι οποίες συνοδεύονται από αύξοντα αριθμό, την ημερομηνία έκδοσής τους και περιγραφή του αντικειμένου τους. Οι εν λόγω αποφάσεις και συστάσεις υπογράφονται από τον πρόεδρο και επικυρώνονται από τους γραμματείς του συμβουλίου εταιρικής σχέσης. Οι εν λόγω αποφάσεις και συστάσεις διανέμονται σύμφωνα με το άρθρο 7 του παρόντος εσωτερικού κανονισμού. Κάθε μέρος μπορεί να αποφασίσει για τη δημοσίευση των αποφάσεων και των συστάσεων του συμβουλίου εταιρικής σχέσης στην αντίστοιχη επίσημη εφημερίδα του.
            
         
         
            
               4.Κάθε απόφαση του συμβουλίου εταιρικής σχέσης αρχίζει να ισχύει από την ημερομηνία έκδοσής της, εκτός εάν η απόφαση ή η σύσταση προβλέπει άλλως.
            
            
               Άρθρο 12
            
            
               Γλώσσες
            
            
               1.Οι επίσημες γλώσσες του συμβουλίου εταιρικής σχέσης είναι οι επίσημες γλώσσες των μερών.
            
            
               2.Η γλώσσα εργασίας του συμβουλίου εταιρικής σχέσης είναι η αγγλική. Κατά τη διάρκεια των εργασιών του, το συμβούλιο εταιρικής σχέσης χρησιμοποιεί έγγραφα που έχουν συνταχθεί στην εν λόγω γλώσσα, εκτός εάν αποφασιστεί διαφορετικά.
            
            
               Άρθρο 13
            
            
               Δαπάνες
            
            
               1.Κάθε μέρος αναλαμβάνει όλες τις δαπάνες τις οποίες συνεπάγεται η συμμετοχή του στις συνεδριάσεις του συμβουλίου εταιρικής σχέσης, τόσο όσον αφορά τα έξοδα προσωπικού, ταξιδιού και διαμονής όσο και τα έξοδα ταχυδρομείου και τηλεπικοινωνιών.
            
            
               2.Οι δαπάνες για τη διερμηνεία κατά τις συνεδριάσεις που διεξάγονται στο Λουξεμβούργο ή στις Βρυξέλλες, καθώς και για τη μετάφραση και αναπαραγωγή των εγγράφων βαρύνουν την Ένωση.
            
            
               3.Οι λοιπές δαπάνες σχετικά με την πρακτική οργάνωση των συνεδριάσεων βαρύνουν το μέρος που φιλοξενεί τις συνεδριάσεις.
            
            
               Άρθρο 14
            
            
               Επιτροπή εταιρικής σχέσης και υποεπιτροπές
            
            
               1.Σύμφωνα με το άρθρο 363 παράγραφος 1 της συμφωνίας, η επιτροπή εταιρικής σχέσης επικουρεί το συμβούλιο εταιρικής σχέσης κατά την άσκηση των καθηκόντων και των λειτουργιών του. Η επιτροπή εταιρικής σχέσης απαρτίζεται από εκπροσώπους των μερών σε επίπεδο ανωτέρων υπαλλήλων.
            
            
               2.Σε περιπτώσεις στις οποίες η συμφωνία προβλέπει την υποχρέωση ή τη δυνατότητα διενέργειας διαβουλεύσεων ή στις οποίες τα μέρη αποφασίσουν κατόπιν αμοιβαίας συμφωνίας να προβούν σε διαβουλεύσεις μεταξύ τους, οι διαβουλεύσεις αυτές μπορούν να πραγματοποιούνται στο πλαίσιο της επιτροπής εταιρικής σχέσης, εκτός εάν ορίζεται διαφορετικά στη συμφωνία. Οι διαβουλεύσεις είναι δυνατόν να συνεχίζονται στο συμβούλιο εταιρικής σχέσης, εφόσον συμφωνούν τα μέρη.
            
            
               3.Σύμφωνα με το άρθρο 364 παράγραφος 2 της συμφωνίας, το συμβούλιο εταιρικής σχέσης δύναται να αποφασίσει να συγκροτήσει οποιεσδήποτε ειδικές υποεπιτροπές ή άλλα όργανα σε συγκεκριμένους τομείς εφόσον είναι αναγκαίο προς εφαρμογή της εν λόγω συμφωνίας και προσδιορίζει τη σύνθεση, τα καθήκοντα και τη λειτουργία τους. 
            
            
               4.Κατόπιν συμφωνίας των μερών, το συμβούλιο εταιρικής σχέσης δύναται να τροποποιήσει τον κατάλογο υποεπιτροπών και άλλων οργάνων όπως ορίζεται στο παράρτημα II. 
            
            
               Άρθρο 15
            
            
               Τροποποίηση του εσωτερικού κανονισμού
            
            
               Ο παρών εσωτερικός κανονισμός δύναται να τροποποιηθεί σύμφωνα με το άρθρο 11.
            
            
         
         
            
            
               ΠΑΡΑΡΤΗΜΑ B
            
            
               ΕΣΩΤΕΡΙΚΟΣ ΚΑΝΟΝΙΣΜΟΣ ΤΗΣ ΕΠΙΤΡΟΠΗΣ ΕΤΑΙΡΙΚΗΣ ΣΧΕΣΗΣ 
            
            
               Άρθρο 1
            
            
               Γενικές διατάξεις
            
            
               1.Η επιτροπή εταιρικής σχέσης που συγκροτείται σύμφωνα με το άρθρο 363 παράγραφος 1 της συμφωνίας επικουρεί το συμβούλιο εταιρικής σχέσης κατά την άσκηση των καθηκόντων του και εκτελεί τα καθήκοντα τα οποία προβλέπονται στη συμφωνία και της ανατίθενται από το συμβούλιο εταιρικής σχέσης. 
            
            
               2.Η επιτροπή εταιρικής σχέσης προετοιμάζει τις συνεδριάσεις και τις εργασίες του συμβουλίου εταιρικής σχέσης, εφαρμόζει τις αποφάσεις του συμβουλίου εταιρικής σχέσης, κατά περίπτωση, και γενικότερα διασφαλίζει την ορθή λειτουργία της συμφωνίας. Η επιτροπή εταιρικής σχέσης εξετάζει κάθε ζήτημα που παραπέμπεται σε αυτήν από το συμβούλιο εταιρικής σχέσης, καθώς και κάθε άλλο ζήτημα το οποίο ενδέχεται να προκύψει κατά την καθημερινή εφαρμογή της συμφωνίας. 
            
            
               3.Η επιτροπή εταιρικής σχέσης απαρτίζεται από εκπροσώπους των μερών σε επίπεδο ανωτέρων υπαλλήλων.
            
            
               4.Όπως προβλέπεται στο άρθρο 363 παράγραφος 6 της συμφωνίας, η επιτροπή εταιρικής σχέσης έχει την εξουσία να λαμβάνει αποφάσεις στους τομείς στους οποίους το συμβούλιο εταιρικής σχέσης έχει μεταβιβάσει εξουσίες σε αυτήν και στις περιπτώσεις που προβλέπονται στη συμφωνία. Οι εν λόγω αποφάσεις είναι δεσμευτικές για τα μέρη, τα οποία λαμβάνουν τα αναγκαία μέτρα για την εκτέλεσή τους. Η επιτροπή εταιρικής σχέσης λαμβάνει τις αποφάσεις της κατόπιν συμφωνίας μεταξύ των μερών, υπό την επιφύλαξη της ολοκλήρωσης των αντίστοιχων εσωτερικών διαδικασιών τους.
            
            
               5.Για τους σκοπούς του παρόντος εσωτερικού κανονισμού, ο όρος «μέρη» νοείται όπως ορίζεται στο άρθρο 382 της συμφωνίας.
            
            
               Άρθρο 2
            
            
               Σύνθεση
            
            
               1.Η επιτροπή εταιρικής σχέσης διεξάγει τις εργασίες της και ενεργεί υπό τη σύνθεσή της για θέματα εμπορίου όταν εξετάζει ζητήματα που αφορούν τον τίτλο VI (εμπόριο και συναφή με το εμπόριο θέματα) της συμφωνίας.
            
            
               2.Σύμφωνα με το άρθρο 363 παράγραφος 7 της συμφωνίας, όταν η επιτροπή εταιρικής σχέσης συνέρχεται με ειδική σύνθεση («σύνθεση για θέματα εμπορίου») για την εξέταση συναφών ζητημάτων που αφορούν τον τίτλο VI («εμπόριο και συναφή με το εμπόριο θέματα»), απαρτίζεται από ανώτερους υπαλλήλους της Ευρωπαϊκής Επιτροπής και της Δημοκρατίας της Αρμενίας οι οποίοι είναι αρμόδιοι για το εμπόριο και τα συναφή με το εμπόριο θέματα. Σύμφωνα με το άρθρο 2 του παρόντος εσωτερικού κανονισμού, εκπρόσωπος της Ευρωπαϊκής Επιτροπής ή της Δημοκρατίας της Αρμενίας ο οποίος είναι αρμόδιος για το εμπόριο και τα συναφή με το εμπόριο θέματα εκτελεί χρέη προέδρου της επιτροπής εταιρικής σχέσης όταν συνέρχεται υπό τη σύνθεσή της για θέματα εμπορίου. Στις συνεδριάσεις δύναται να συμμετέχει επίσης εκπρόσωπος της Ευρωπαϊκής Υπηρεσίας Εξωτερικής Δράσης.
            
            
            
            
               Άρθρο 3
            
            
               Αντιπροσωπείες
            
            
               1.Η επιτροπή εταιρικής σχέσης απαρτίζεται από δύο αντιπροσωπείες, την αντιπροσωπεία της Ευρωπαϊκής Ένωσης αφενός, και την αντιπροσωπεία της Δημοκρατίας της Αρμενίας αφετέρου.
            
            
               2.Ο επικεφαλής της αντιπροσωπείας μπορεί να μεταβιβάσει τα καθήκοντά του σε άλλον εκπρόσωπο του ίδιου μέρους.
            
         
         
            
               3.Οι εκπρόσωποι της επιτροπής εταιρικής σχέσης είναι δυνατόν να συνοδεύονται από υπαλλήλους. Πριν από κάθε συνεδρίαση, ο πρόεδρος του συμβουλίου εταιρικής σχέσης ενημερώνεται, μέσω της γραμματείας του συμβουλίου εταιρικής σχέσης, για την προβλεπόμενη σύνθεση κάθε αντιπροσωπείας.
            
            
               4.Η επιτροπή εταιρικής σχέσης έχει τη δυνατότητα, κατόπιν συμφωνίας μεταξύ των μερών, να προσκαλεί εκπροσώπους άλλων οργάνων των μερών ή ανεξάρτητους εμπειρογνώμονες σε έναν θεματικό τομέα να συμμετάσχουν στις συνεδριάσεις της ως παρατηρητές ή προκειμένου να παράσχουν πληροφορίες επί ειδικών θεμάτων. Τα μέρη συμφωνούν σχετικά με τους όρους και τις προϋποθέσεις βάσει των οποίων οι εν λόγω παρατηρητές μπορούν να συμμετάσχουν στις συνεδριάσεις.
            
            
               5.Πριν από κάθε συνεδρίαση, τα μέρη ενημερώνονται, μέσω της γραμματείας της επιτροπής εταιρικής σχέσης, για την προβλεπόμενη σύνθεση των αντιπροσωπειών που θα συμμετάσχουν στη συνεδρίαση και από τις δύο πλευρές.
            
            
               Άρθρο 4
            
            
               Προεδρία
            
            
               1.Η προεδρία της επιτροπής εταιρικής σχέσης ασκείται εκ περιτροπής από εκπρόσωπο της Ευρωπαϊκής Ένωσης και από εκπρόσωπο της Δημοκρατίας της Αρμενίας. 
            
            
               2.Το μέρος που ασκεί την προεδρία του συμβουλίου εταιρικής σχέσης ασκεί επίσης την προεδρία της επιτροπής εταιρικής σχέσης. 
            
            
               Άρθρο 5
            
            
               Συνεδριάσεις
            
            
               1.Η επιτροπή εταιρικής σχέσης συνέρχεται τακτικά, και τουλάχιστον μία φορά ετησίως, εκτός εάν συμφωνηθεί διαφορετικά από τα μέρη. Ειδικές συνεδριάσεις της επιτροπής εταιρικής σχέσης μπορούν να πραγματοποιούνται με συμφωνία αμφότερων των μερών, κατόπιν αιτήματος ενός εξ αυτών.
            
            
               2.Κάθε συνεδρίαση της επιτροπής εταιρικής σχέσης συγκαλείται από τον πρόεδρό της σε τόπο και σε ημερομηνία που συμφωνείται από τα μέρη. Η ανακοίνωση για τη σύγκληση της συνεδρίασης αποστέλλεται από τη γραμματεία της επιτροπής εταιρικής σχέσης το αργότερο τρεις μήνες πριν από την έναρξη της συνεδρίασης, εκτός εάν τα μέρη συμφωνήσουν διαφορετικά.
            
            
               3.Η επιτροπή εταιρικής σχέσης συνέρχεται υπό τη σύνθεσή της για θέματα εμπορίου τουλάχιστον μία φορά ετησίως και όταν το απαιτούν οι περιστάσεις 
            
            
               4.Οποτεδήποτε είναι εφικτό, η τακτική συνεδρίαση της επιτροπής εταιρικής σχέσης συγκαλείται εν ευθέτω χρόνω πριν από την τακτική συνεδρίαση του συμβουλίου εταιρικής σχέσης.
            
            
               5.Κατ’ εξαίρεση και εφόσον οι επικεφαλής των αντιπροσωπειών συμφωνούν, οι συνεδριάσεις της επιτροπής εταιρικής σχέσης μπορούν να πραγματοποιούνται μέσω οποιωνδήποτε συμφωνηθέντων τεχνολογικών μέσων, όπως η τηλεδιάσκεψη.
            
            
               Άρθρο 6
            
            
               Γραμματεία
            
            
               1.Ένας υπάλληλος της Ευρωπαϊκής Υπηρεσίας Εξωτερικής Δράσης και ένας υπάλληλος του Υπουργείου Εξωτερικών της Δημοκρατίας της Αρμενίας ασκούν από κοινού τα καθήκοντα των γραμματέων της επιτροπής εταιρικής σχέσης στη γενική σύνθεσή της. Εκτελούν τα γραμματειακά καθήκοντα από κοινού και σε πνεύμα αμοιβαίας εμπιστοσύνης και συνεργασίας, εκτός εάν προβλέπεται διαφορετικά από τον παρόντα εσωτερικό κανονισμό.
            
            
               2.Ένας υπάλληλος της Ευρωπαϊκής Επιτροπής και ένας υπάλληλος της Δημοκρατίας της Αρμενίας οι οποίοι είναι αρμόδιοι για το εμπόριο και τα συναφή με το εμπόριο θέματα ασκούν από κοινού τα καθήκοντα των γραμματέων της επιτροπής εταιρικής σχέσης στη σύνθεσή της για θέματα εμπορίου.
            
            
               Άρθρο 7
            
            
               Αλληλογραφία
            
         
         
            
               1.Η αλληλογραφία που απευθύνεται στην επιτροπή εταιρικής σχέσης διαβιβάζεται στον γραμματέα οποιουδήποτε εκ των μερών, ο οποίος με τη σειρά του ενημερώνει τον έτερο γραμματέα.
            
            
               2.Η γραμματεία της επιτροπής εταιρικής σχέσης μεριμνά ώστε η αλληλογραφία που απευθύνεται στην επιτροπή εταιρικής σχέσης να διαβιβάζεται στον πρόεδρο της επιτροπής εταιρικής σχέσης και, όταν κρίνεται σκόπιμο, να διανέμεται στους εκπροσώπους της επιτροπής εταιρικής σχέσης υπό μορφή εγγράφων, όπως αναφέρεται στο άρθρο 7.
            
            
               3.Η αλληλογραφία εκ μέρους του προέδρου αποστέλλεται στα μέρη από τη γραμματεία εξ ονόματος του προέδρου. Η εν λόγω αλληλογραφία διανέμεται, εφόσον κρίνεται σκόπιμο, στους εκπροσώπους της επιτροπής εταιρικής σχέσης σύμφωνα με το άρθρο 7.
            
            
               Άρθρο 8
            
            
               Έγγραφα
            
            
               1.Τα έγγραφα διανέμονται μέσω των γραμματέων της επιτροπής εταιρικής σχέσης.
            
            
               2.Κάθε μέρος διαβιβάζει τα έγγραφά του στον γραμματέα του, ο οποίος διαβιβάζει τα εν λόγω έγγραφα στον γραμματέα του έτερου μέρους.
            
            
               3.Ο γραμματέας της Ένωσης διανέμει τα έγγραφα στους σχετικούς εκπροσώπους της Ένωσης και κοινοποιεί συστηματικά στον γραμματέα της Δημοκρατίας της Αρμενίας την εν λόγω αλληλογραφία.
            
            
               4.Ο γραμματέας της Δημοκρατίας της Αρμενίας διανέμει τα έγγραφα στους σχετικούς εκπροσώπους της Δημοκρατίας της Αρμενίας και κοινοποιεί συστηματικά στον γραμματέα της Ένωσης την εν λόγω αλληλογραφία.
            
            
            
            
               Άρθρο 9
            
            
               Εμπιστευτικότητα
            
            
               Οι συνεδριάσεις της επιτροπής εταιρικής σχέσης δεν είναι δημόσιες, εκτός εάν αποφασιστεί διαφορετικά μεταξύ των μερών. Όταν ένα μέρος υποβάλλει στην επιτροπή εταιρικής σχέσης πληροφορίες που έχουν χαρακτηριστεί εμπιστευτικές, το έτερο μέρος αντιμετωπίζει τις εν λόγω πληροφορίες ως τέτοιες.
            
            
               Άρθρο 10
            
            
               Ημερήσια διάταξη των συνεδριάσεων
            
            
               1.Η γραμματεία της επιτροπής εταιρικής σχέσης καταρτίζει προσωρινή ημερήσια διάταξη για κάθε συνεδρίαση της επιτροπής εταιρικής σχέσης, καθώς και σχέδιο επιχειρησιακών συμπερασμάτων, όπως προβλέπεται στο άρθρο 10, με βάση τις προτάσεις των μερών. Η προσωρινή ημερήσια διάταξη περιλαμβάνει θέματα για τα οποία η γραμματεία της επιτροπής εταιρικής σχέσης έλαβε αίτημα εγγραφής στην ημερήσια διάταξη από ένα μέρος. 
            
            
               2.Το σχέδιο ημερήσιας διάταξης και τα σχετικά δικαιολογητικά έγγραφα διανέμονται σύμφωνα με το άρθρο 7 και το αργότερο έναν μήνα πριν από την έναρξη της συνεδρίασης. 
            
            
               3.Η επιτροπή εταιρικής σχέσης εγκρίνει την ημερήσια διάταξη στην αρχή κάθε συνεδρίασης. Εφόσον συμφωνήσουν τα μέρη, μπορούν να εγγραφούν στην ημερήσια διάταξη και άλλα θέματα πέραν εκείνων που εμφανίζονται στην προσωρινή ημερήσια διάταξη.
            
            
               4.Ο πρόεδρος της συνεδρίασης της επιτροπής εταιρικής σχέσης δύναται, κατόπιν συμφωνίας του έτερου μέρους, να προσκαλεί εκπροσώπους άλλων οργάνων των μερών ή ανεξάρτητους εμπειρογνώμονες σε έναν θεματικό τομέα σε βάση ad hoc να παραστούν στις συνεδριάσεις της προκειμένου να παράσχουν πληροφορίες σχετικά με ειδικά θέματα. Τα μέρη μεριμνούν ώστε οι εν λόγω παρατηρητές ή εμπειρογνώμονες να τηρούν τυχόν απαιτήσεις εμπιστευτικότητας.
            
         
         
            
               5.Ο πρόεδρος της συνεδρίασης της επιτροπής εταιρικής σχέσης δύναται, κατόπιν διαβούλευσης με τα μέρη, να συντομεύει τις προθεσμίες που προβλέπονται στην παράγραφο 2 προκειμένου να ληφθούν υπόψη ειδικές περιστάσεις.
            
            
               Άρθρο 11
            
            
               Πρακτικά και επιχειρησιακά συμπεράσματα
            
            
               1.Οι γραμματείς της επιτροπής εταιρικής σχέσης συντάσσουν από κοινού σχέδιο πρακτικών κάθε συνεδρίασης της επιτροπής εταιρικής σχέσης εντός 1 μηνός από τη συνεδρίαση.
            
            
               2.Στα πρακτικά, κατά κανόνα, παρατίθενται η ημερήσια διάταξη, ο κατάλογος των συμμετεχόντων στη συνεδρίαση, συμπεριλαμβανομένων τυχόν παριστάμενων παρατηρητών ή εμπειρογνωμόνων, τα επιχειρησιακά συμπεράσματα της συνεδρίασης, κατά τα οριζόμενα στην παράγραφο 4, και για κάθε θέμα της ημερήσιας διάταξης αναφέρονται:
            
            
               (a)τα έγγραφα που υποβλήθηκαν στην επιτροπή εταιρικής σχέσης·
            
            
               (b)οι δηλώσεις των οποίων η καταχώριση στα πρακτικά ζητήθηκε από την επιτροπή εταιρικής σχέσης.
            
            
               3.Το σχέδιο πρακτικών υποβάλλεται προς έγκριση στην επιτροπή εταιρικής σχέσης κατά την επόμενη συνεδρίασή της. Εναλλακτικά, το εν λόγω σχέδιο πρακτικών μπορεί να εγκριθεί γραπτώς. Το σχέδιο πρακτικών της επιτροπής εταιρικής σχέσης στη σύνθεσή της για εμπορικά θέματα εγκρίνεται εντός 3 μηνών έπειτα από κάθε συνεδρίαση. Αντίγραφο αποστέλλεται σε όλους τους αποδέκτες που αναφέρονται στο άρθρο 7.
            
            
               4.Το σχέδιο επιχειρησιακών συμπερασμάτων κάθε συνεδρίασης θα πρέπει να συντάσσεται από τον γραμματέα της επιτροπής εταιρικής σχέσης του μέρους που ασκεί την προεδρία της επιτροπής εταιρικής σχέσης. Το εν λόγω σχέδιο επιχειρησιακών συμπερασμάτων διαβιβάζεται στις αντιπροσωπείες μαζί με την ημερήσια διάταξη, κατά κανόνα το αργότερο 7 ημερολογιακές ημέρες πριν από την έναρξη της επόμενης συνεδρίασης. Το εν λόγω σχέδιο επικαιροποιείται κατά τη διεξαγωγή της συνεδρίασης, ώστε στο τέλος της συνεδρίασης, εκτός εάν συμφωνηθεί διαφορετικά από τα μέρη, η επιτροπή εταιρικής σχέσης να εγκρίνει τα επιχειρησιακά συμπεράσματα στα οποία αποτυπώνονται οι προτεινόμενες επακόλουθες δράσεις των μερών. Μόλις επέλθει συμφωνία επ’ αυτών, τα επιχειρησιακά συμπεράσματα επισυνάπτονται στα πρακτικά και η εφαρμογή τους εξετάζεται κατά τη διάρκεια κάθε επόμενης συνεδρίασης της επιτροπής εταιρικής σχέσης. Για τον σκοπό αυτόν, η επιτροπή εταιρικής σχέσης εγκρίνει πρότυπο που καθιστά δυνατή την παρακολούθηση κάθε σημείου δράσης σε σχέση με συγκεκριμένη προθεσμία.
            
            
               Άρθρο 12
            
            
               Αποφάσεις και συστάσεις
            
            
               1.Σε ειδικές περιπτώσεις στις οποίες η συμφωνία της παρέχει την εξουσία λήψης αποφάσεων ή όταν της μεταβιβάζεται η εξουσία αυτή από το συμβούλιο εταιρικής σχέσης, η επιτροπή εταιρικής σχέσης λαμβάνει τις εν λόγω αποφάσεις. Οι αποφάσεις και οι συστάσεις εκδίδονται κατόπιν αμοιβαίας συμφωνίας μεταξύ των μερών. Κάθε απόφαση ή σύσταση υπογράφεται από τον πρόεδρο της επιτροπής εταιρικής σχέσης και επικυρώνεται από τους γραμματείς της επιτροπής εταιρικής σχέσης.
            
            
               2.Η επιτροπή εταιρικής σχέσης μπορεί να λάβει αποφάσεις ή να διατυπώσει συστάσεις με γραπτή διαδικασία, εφόσον συμφωνούν αμφότερα τα μέρη. Κάθε απόφαση αρχίζει να ισχύει από την ημερομηνία έκδοσής της, εκτός εάν προβλέπει άλλως. Η γραπτή διαδικασία συνίσταται σε ανταλλαγή υπομνημάτων μεταξύ των γραμματέων, οι οποίοι ενεργούν σε συμφωνία με τα μέρη. Προς τον σκοπό αυτόν, το κείμενο της πρότασης ανακοινώνεται σύμφωνα με το άρθρο 7 εντός 21 ημερολογιακών ημερών, διάστημα εντός του οποίου γνωστοποιούνται τυχόν επιφυλάξεις ή τροποποιήσεις. Ο πρόεδρος δύναται, κατόπιν διαβούλευσης με τα μέρη, να συντομεύει ή να παρατείνει τις προθεσμίες που καθορίζονται στην παρούσα παράγραφο προκειμένου να ληφθούν υπόψη ειδικές περιστάσεις. Αφού συμφωνηθεί το κείμενο, η απόφαση ή η σύσταση υπογράφεται από τον πρόεδρο και επικυρώνεται από τους γραμματείς.
            
            
               3.Οι αποφάσεις και οι συστάσεις διαβιβάζονται στα μέρη.
            
            
               4.Κάθε μέρος μπορεί να αποφασίσει για τη δημοσίευση των αποφάσεων και των συστάσεων της επιτροπής εταιρικής σχέσης στην αντίστοιχη επίσημη εφημερίδα του.
            
            
               Άρθρο 13
            
            
               Υποβολή εκθέσεων
            
            
               Η επιτροπή εταιρικής σχέσης υποβάλλει έκθεση στο συμβούλιο εταιρικής σχέσης σχετικά με τις δραστηριότητές της και τις δραστηριότητες των ειδικών υποεπιτροπών της ή οποιωνδήποτε άλλων οργάνων σε κάθε τακτική συνεδρίαση του συμβουλίου εταιρικής σχέσης.
            
            
            
         
         
            
               Άρθρο 14
            
            
               Γλώσσες
            
            
               1.Οι επίσημες γλώσσες της επιτροπής εταιρικής σχέσης είναι οι επίσημες γλώσσες των μερών.
            
            
               2.Η γλώσσα εργασίας της επιτροπής εταιρικής σχέσης είναι η αγγλική. Οι εργασίες της επιτροπής εταιρικής σχέσης διεξάγονται στην αγγλική και τα έγγραφα συντάσσονται στην ίδια αυτή γλώσσα, εκτός εάν αποφασιστεί διαφορετικά. Κάθε μέρος αναλαμβάνει τις δαπάνες του για διερμηνεία ή μεταφράσεις στις επίσημες γλώσσες του.
            
            
               Άρθρο 15
            
            
               Δαπάνες
            
            
               1.Κάθε μέρος αναλαμβάνει όλες τις δαπάνες τις οποίες συνεπάγεται η συμμετοχή του στις συνεδριάσεις της επιτροπής εταιρικής σχέσης, τόσο όσον αφορά τα έξοδα προσωπικού, ταξιδιού και διαμονής, όσο και τα έξοδα ταχυδρομείου και τηλεπικοινωνιών.
            
            
               2.Τις δαπάνες για τη διοργάνωση των συνεδριάσεων και την αναπαραγωγή εγγράφων αναλαμβάνει το μέρος που φιλοξενεί τη συνεδρίαση.
            
            
               3.Σε περιπτώσεις στις οποίες είναι αναγκαία η μετάφραση των εγγράφων στις επίσημες γλώσσες της Ευρωπαϊκής Ένωσης, οι δαπάνες αναλαμβάνονται από την Ένωση.
            
            
               Άρθρο 16
            
            
               Τροποποίηση του εσωτερικού κανονισμού
            
            
               Ο παρών εσωτερικός κανονισμός δύναται να τροποποιηθεί με απόφαση του συμβουλίου εταιρικής σχέσης σύμφωνα με το άρθρο 11 του παραρτήματος Α.
            
            
            
               ΠΑΡΑΡΤΗΜΑ Γ
            
            
               ΕΣΩΤΕΡΙΚΟΣ ΚΑΝΟΝΙΣΜΟΣ ΤΩΝ ΥΠΟΕΠΙΤΡΟΠΩΝ Ή ΟΠΟΙΩΝΔΗΠΟΤΕ ΑΛΛΩΝ ΟΡΓΑΝΩΝ ΠΟΥ ΕΧΕΙ ΣΥΓΚΡΟΤΗΣΕΙ ΤΟ ΣΥΜΒΟΥΛΙΟ ΕΤΑΙΡΙΚΗΣ ΣΧΕΣΗΣ 
            
            
               Άρθρο 1
            
            
               1.Δυνάμει του άρθρου 364 παράγραφος 2 της συμφωνίας, το συμβούλιο εταιρικής σχέσης δύναται να αποφασίσει να συγκροτήσει οποιεσδήποτε υποεπιτροπές ή άλλα όργανα σε συγκεκριμένους τομείς εφόσον είναι αναγκαίο προς εφαρμογή της συμφωνίας και προσδιορίζει τη σύνθεση, τα καθήκοντα και τη λειτουργία τους.
            
            
               2.Οι υποεπιτροπές δύνανται, μεταξύ άλλων, στο πλαίσιο των αντίστοιχων αρμοδιοτήτων τους: 
            
            
               (a)να ανταλλάσσουν απόψεις επί παντός ζητήματος κοινού ενδιαφέροντος, συμπεριλαμβανομένων μελλοντικών μέτρων και των πόρων που απαιτούνται για την υλοποίηση και εφαρμογή τους, 
            
            
               (b)να πραγματοποιούν τακτικές διαβουλεύσεις και να παρακολουθούν την εφαρμογή της συμφωνίας, 
            
         
         
            
               (c)να θεσπίζουν πρακτικές ρυθμίσεις και μέτρα για θέματα που ορίζονται στη συμφωνία,
            
            
               (d)να διατυπώνουν συστάσεις,
            
            
               (e)εάν έχουν εξουσιοδοτηθεί από το συμβούλιο εταιρικής σχέσης, να ενεργούν για λογαριασμό του, για την εφαρμογή των αποφάσεών του σύμφωνα με το άρθρο 1 παράγραφος 3 του εσωτερικού κανονισμού του συμβουλίου εταιρικής σχέσης. 
            
            
               Άρθρο 2
            
            
               Συνεδριάσεις
            
            
               Οι συνεδριάσεις των υποεπιτροπών ή οποιωνδήποτε άλλων οργάνων μπορούν να διοργανώνονται με ευέλικτο τρόπο, ανάλογα με τις ανάγκες που προκύπτουν, και να διεξάγονται με φυσική παρουσία, είτε στις Βρυξέλλες είτε στη Δημοκρατία της Αρμενίας ή, παραδείγματος χάριν, με τηλεδιάσκεψη. Οι υποεπιτροπές και οποιαδήποτε άλλα όργανα λειτουργούν ως πλατφόρμα για την παρακολούθηση της προόδου, τη συζήτηση ορισμένων θεμάτων και προκλήσεων που προκύπτουν κατά τη διαδικασία αυτή, καθώς και για τη διατύπωση συστάσεων και επιχειρησιακών συμπερασμάτων.
            
            
               Άρθρο 3
            
            
               Γραμματεία
            
            
               Η γραμματεία της επιτροπής εταιρικής σχέσης λαμβάνει αντίγραφο όλης της σχετικής αλληλογραφίας, καθώς και των εγγράφων και ανακοινώσεων που αφορούν οποιαδήποτε υποεπιτροπή ή οποιοδήποτε άλλο όργανο.
            
            
               Άρθρο 4
            
            
               Εκτός εάν προβλέπεται διαφορετικά στη συμφωνία ή έχει συμφωνηθεί διαφορετικά στο πλαίσιο του συμβουλίου εταιρικής σχέσης, ο εσωτερικός κανονισμός της επιτροπής εταιρικής σχέσης όπως ορίζεται στο παράρτημα Β εφαρμόζεται τηρουμένων των αναλογιών σε οποιαδήποτε υποεπιτροπή ή σε οποιοδήποτε άλλο όργανο. 
            
            
            
            
               ΠΑΡΑΡΤΗΜΑ II
            
            
            
               ΚΑΤΑΛΟΓΟΣ ΕΙΔΙΚΩΝ ΥΠΟΕΠΙΤΡΟΠΩΝ
            
            
            
               (1)Υποεπιτροπή ενέργειας, μεταφορών, περιβάλλοντος, δράσης για το κλίμα και πολιτικής προστασίας
            
            
               (2)Υποεπιτροπή απασχόλησης και κοινωνικών υποθέσεων, δημόσιας υγείας, κατάρτισης, εκπαίδευσης και νεολαίας, πολιτισμού, κοινωνίας της πληροφορίας, οπτικοακουστικών μέσων, επιστήμης και τεχνολογίας («διαπροσωπικών επαφών»)
            
            
               (3)Υποεπιτροπή δικαιοσύνης, ελευθερίας και ασφάλειας
            
         
         
            
               (4)Υποεπιτροπή τελωνειακών θεμάτων
            
            
               (5)Υποεπιτροπή για τις γεωγραφικές ενδείξεις
            
            
               (6)Υποεπιτροπή οικονομικής συνεργασίας και άλλων σχετικών τομέων